b'\n_START_ARTICLE_\nPescara (pokrajina)\n_START_SECTION_\nZgodovinske zanimivosti\n_START_PARAGRAPH_\nPokrajino pre\xc4\x8dka reka Aterno, ki je bila dolgo let mejnik med dvema pokrajinama. Ju\xc5\xbeni breg, kjer je stalo \xc5\xa1e iz rimskih \xc4\x8dasov mesto Pescara, je pripadal pokrajini Chieti. Na severnem bregu, to je v pokrajini Teramo, je leta 1807 nastala ob\xc4\x8dina Castellammare Adriatico, ki je bila prakti\xc4\x8dno le moderno predmestje Pescare. \xc4\x8ceprav sta kraja predstavljala dve polovici iste bivalne enote, se dolgo nista hoteli zdru\xc5\xbeiti: moderni Castellammare ni hotel prevzeti polovico dolgov stare peskarske administracije, Pescara pa ni hotela deliti z novonaseljenci svoje zgodovinske in voja\xc5\xa1ke pomembnosti. V za\xc4\x8detku dvajsetega stoletja je bila predlagana priklju\xc4\x8ditev Castellammara Pescari z njegovim vklju\xc4\x8denjem v pokrajino Chieti, a prva svetovna vojna je prepre\xc4\x8dila izvedbo na\xc4\x8drta. \xc5\xa0ele po drugi vojni se je problem spet obnovil, toda razmere so se bile spremenile: ekonomski razvoj obeh strani je bil glavni \xc4\x8dinitelj zdru\xc5\xbeenja. Negativne plati so se izkazale veliko manj pomembne od predvidenih koristi. Po 110 letih nasprotovanja sta se bregova Aterna zdru\xc5\xbeila v mesto Pescara, ki je leta 1927 postalo glavno mesto nove istoimenske pokrajine.'